Video: Balju ry weg met Emfuleni se voertuieDie balju het Donderdag met Emfuleni se voertuie weggery (Foto: Eskom, Twitter) Die balju het beslag gelê op verskeie voertuie van die Emfuleni- plaaslike munisipaliteit in Gauteng nadat Eskom ’n hofbevel bekom het om R1,3 miljard se uitstaande skuld te verhaal. Amptenare van die balju se kantoor het Donderdag die voertuie op die munisipaliteit se perseel gaan haal. Eskom het verlede maand die hofbevel deur die Pretoriase hooggeregshof bekom. Die munisipaliteit is tans R5,3 miljard aan Eskom verskuldig – dít ten spyte van verskeie litigasies deur Eskom sedert 2018 om dié skuld te delg. #EskomGauteng#EmfuleniAssetsAttached We are attaching the Emfuleni Local Municipality’s assets after obtaining a R1.3 billion judgement against the municipality. pic.twitter.com/7jj3W6BqqI — Eskom Hld SOC Ltd (@Eskom_SA) December 1, 2022 In die Stad Tshwane het Eskom die departement van samewerkende regering en tradisionele sake (Cogta) genader vir bemiddeling oor die stad se skuld wat aan’t toeneem is. Volgens Eskom volg die bemiddelingsproses op ’n dispuut wat in Augustus deur Eskom verklaar is ingevolge die Raamwerkwet op Interregeringsverhoudinge 13 van 2005. “Eskom het voorheen die munisipaliteit se wisselvallige betalings op sy grootmaatrekening aangemeld en ook sy versuim om sy kragrekeninge te betaal, ondanks verskeie skakelings met die munisipaliteit,” sê die kragvoorsiener. Tshwane se kragrekening het teen Woensdag op R1,6 miljard gestaan nadat die munisipaliteit nie sy rekening vir September of Oktober betaal het nie. Die rekening vir die twee maande het onderskeidelik R887 miljoen en R894 miljoen beloop. “Luidens die Wet op Openbare Finansiële Bestuur word daar van instansies verwag om in te vorder wat aan hulle verskuldig is. Om hierdie rede het Eskom vir Cogta genader om in te gryp. “Die agterstallige skuld het negatief bygedra tot die likiditeit, finansiële prestasie en volhoubaarheid van die organisasie, tot so ŉ mate dat Eskom genoop is om geld te leen om sy finansiële verpligtinge na te kom.” Volgens Eskom maak hy staat op munisipaliteite en sy klante om hul kragrekenings te betaal sodat kragvoorsiening kan geskied.